Кой избира музиката за филма и за клипа?
За изработването на сватбения филм обикновено са необходими седем - осем музикални парчета, които се монтират като фон на определени места, например, подготовката на булката и младоженеца, преходите от едно място към друго, сесията, декорацията и др.Има два варианта за избор на тази музика - или младоженците я предлагат, или ние я избираме. Вариантът, при който младоженците предлагат музиката има една позитивна и една негативна страна. Позитивната е, че те ще изберат музика, която им е близка, слушат я и им харесва. Негативната е, че в повечето случаи младоженците предлагат актуални хитове, които постоянно звучат отвсякъде, постепенно втръсват на всички и нямат нищо общо с особеностите на конкретната двойка и спецификата на тържеството им. Те не  допринасят по никакъв начин за разкриване индивидуалността на младоженците и красотата на техните взаимоотношения. Така подбраните парчета, вместо да съдействат за изграждането на един вълнуващ и емоционално наситен филм, всъщност го банализират, използвайки широко експлоатирани музикални клишета. Подобна музика е лишена от потенциал за оригинални творчески и монтажни решения, което неминуемо понижава качеството на филма.Когато ние избираме музиката се стараем да открием парчета, които са подходящи за всеки конкретен момент и епизод, отговарят на тяхната динамика и ритъм, не нарушават цялостната композиция на филма, стилово са единни и допринасят за разкриване индивидуалността на двойката.Всичко казано за избора на музика за филма се отнася, дори в по-голяма степен, при определяне музиката за встъпителния клип. Това е така, защото клипът е най-трудната част от филма. При него в рамките на едно - две парчета трябва да се пресъздадат най-важните, вълнуващи и характерни моменти от сватбеното тържество, неговата квинтесенция. Затова е важно песента да се подбере много внимателно, отчитайки как е преминал сватбения ден, особеностите на конкретното тържество, индивидуалността на двойката, както и заснетите кадри.